Obținerea permisului de conducere. Schimbări majore în legea promulgată de Iohannis
- Antonia Hendrik
- 13 martie 2024, 16:07
Obţinerea permisului de conducere. Klaus Iohannis a promulgat legea prin care examenul teoretic poate fi dat oriunde în ţară, nu doar în localitatea de domiciliu. Mai exact, proba teoretică de verificare a cunoștințelor pentru obținerea permisului de conducere se poate susține la orice autoritatea competentă de pe teritoriul României cu respectarea condițiilor de vârstă, potrivit legii.
Obținerea permisului de conducere. Schimbări majore în lege
Actul normativ promulgat modifică şi completează Ordonanţa de urgenţă a Guvernului 195/2002. Potrivit expunerii de motive, iniţiativa vizează eliminarea timpilor foarte mari de aşteptare de la promovarea examenului teoretic până la participarea la examenul practic de obţinere a permisului de conducere, creşterea responsabilităţii instructorilor auto în actul de pregătire a viitorilor participanţi la trafic, precum şi oferirea posibilităţii, pentru candidaţii la obţinerea permisului de conducere, de a participa la examenele teoretice şi practice oriunde în ţară.
Obținerea permisului de conducere. Sursa foto: Pixabay
Persoanele trebuie să fie apte din punct de vedere medical
Persoanele care solicită participarea la examen pentru proba teoretică în vederea obţinerii permisului de conducere sau a unor noi categorii ori subcategorii ale acestuia trebuie să îndeplinească, potrivit legii, condiţiile de vârstă şi să facă dovada pregătirii teoretice prin cursuri organizate de unităţi autorizate, potrivit legii.
Persoanele care solicită participarea la examen pentru proba practică în vederea obţinerii permisului de conducere sau a unor noi categorii trebuie să fie apte din punct de vedere medical, potrivit legii, să facă dovada pregătirii practice prin cursuri organizate de unităţi autorizate şi că a fost declarat 'admis' de către autoritatea competentă la proba teoretică de verificare a cunoştinţelor.
Obținerea permisului de conducere. Sursa foto: Pixabay
Obținerea permisului de conducere se poate susţine la orice autoritate competentă
În plus, "pregătirea teoretică şi practică în vederea obţinerii permisului de conducere va fi organizată pe module şi va fi recunoscută reciproc de unităţile autorizate cu atribuţii în domeniu".
"Proba teoretică de verificare a cunoştinţelor pentru obţinerea permisului de conducere se poate susţine la orice autoritate competentă de pe teritoriul României cu respectarea condiţiilor de vârstă, potrivit legii. Proba practică pentru obţinerea permisului de conducere şi eliberarea acestuia se realizează de către autoritatea competentă pe raza căreia solicitanţii îşi au domiciliul ori reşedinţa sau, în cazul celor aflaţi la studii în România de cel puţin 6 luni, de către autoritatea competentă pe raza căreia se află adresa unde locuiesc", potrivit comunicatului presidency.ro.